作者:牟巘
標題:賀新郎
內容:雲擁油幢碧。眷蓬萊、宿緣一紀，竟須公出。上界清高仙地位。耿耿為民還切。此自是、平生願力。雨後新飆涼如濯，喜湖山、千里皆生色。便乘此，問閶闔。殷勤好與摩銅狄。炯精神、依然未老，鶴標龜息。造物生賢非無意，偏近中元時節。試記取、平園萊國。況有盤洲當家樣，酉年秋、拾級升樞極。繼盛事，看今日。